سوقراط

سوقراط (ب #تحويل؛ 470-399 ق. م) كان فيلسوف يوناني من اتينا كيتنسب ليه تاسيس الفلسفة الغربية و من بين اوائل لفلاسفة لاخلاقيين ف تقليد لاخلاق لفكري. شخصية غامضة، سوقراط ما الف حتى شي نص و معروف بشكل اساسي من خلال روايات لكتّاب لكلاسيكيين لي جات من بعد وفاتو، خصوصا تلامدو افلاطون و زينوفون. هاد الروايات مكتوبة على شكل حوارات، لي فيها سوقراط و محاوريه كيفحصو موضوع ب اسلوب السؤال و الجواب؛ هادشي عطى لحوار السوقراطي كـ نوع ادابي. الروايات لمتناقضة على سوقراط كتخلّي معاودة مصاوبة فلسفتو علاين مستحيلة، و هاد الوضعية معروفة ب لمشكلة السوقراطية. سوقراط كان شخصية متيرة للجدل ف المجتمع الاتيني. ف 399 ق. م، تتّاهم ب عدم التقوى و افساد الشباب. من بعد محاكمة دامت نهار، تحكم عليه ب لاعدام. دوز نهارو اللخر ف الحبس، و رفض لعروض باش يعاونوه يهرب. حوارات افلاطون هي من بين اشمل الروايات على سوقراط لي وصلاتنا من العصور القديمة. كيبينو لمنهج السوقراطي ف مجالات لفلسفة بما فيها نضرية لمعرفة و لاخلاق. السوقراط لافلاطوني عطى سميتو ل مفهوم لمنهج السوقراطي، و تا للسخرية السوقراطية. لمنهج السوقراطي ف التساؤل، ولا الالينخوس، كيتشكل ف الحوار ب تخدام اسئلة و جوابات قصيرة، و كيتجسد ف هادوك النصوص لافلاطونية لي فيها سوقراط و محاوريه كيفحصو جوانب مختالفة من قضية ولا معنى مجرد، غالبا كيتعلق ب وحدة من الفضائل، و كيلقاو راسهم واحلين، ما قادرينش يحددو بشكل كامل داكشي لي كانو كيحسبو راسهم فاهمينو. سوقراط معروف ب مقولة "كانعرف بلي ماكانعرف والو"؛ قاصد بلي ادراك جهلنا هو اول خطوة ف التفلسف. سوقراط اتر بزاف على لفلاسفة ف عصور لقديمة لمعطلة و بقا عندو تاتير ف لفترة لعصرية. درسوه لعولاما ف لقرون لوسطانية و لاسلامية و لعب دور مهم ف فكر النوضة الطاليانية، خصوصا ف وسط حركة تابنادميت. لاهتمام بيه بقا مستامر بلا توقف، كيما كيبان ف اعمال سورين كيركيݣارد و فريدريك نيتشه. تصوير سوقراط ف لفن، لاداب، و التقافة الشعبية خلاوه شخصية معروفة بزاف ف التقليد لفلسفي لغربي. لمصادر و لمشكلة السوقراطية. سوقراط ما وتقش تعاليمو. كولشي لي معروف عليه جاي من روايات ديال ناس اخرين: بشكل اساسي الفيلسوف افلاطون والمؤرخ زينوفون، لي كانو بجوج تلامدتو؛ الكاتب المسرحي الكوميدي الاتيني اريستوفانيس (معاصر سوقراط)؛ و تلميد افلاطون ارسطو، لي تزاد من بعد وفاة سوقراط. الروايات لي غالبا متناقضة من هاد المصادر القديمة كتزيد غير تصعب على العولاما باش يعاودو يبنيو افكار سوقراط الحقيقية ب شكل موتوق، و هاد الوضعية معروفة ب المشكلة السوقراطية. اعمال افلاطون، زينوفون، والمؤلفين الاخرين لي كيخدمو شخصية سوقراط ك اداة تحقيق، مكتوبة على شكل حوار بين سوقراط و محاوريه و كتوفر المصدر الرئيسي للمعلومات على حياة سوقراط وفكرو. الحوارات السوقراطية ("logos sokratikos") هو مصطلح بتاكرو ارسطو باش يوصف هاد النوع الادبي الجديد. واخا التواريخ المضبوطة ل تاليفها ما معروفاش، شي وحدين منهم غالبا تكتبو من بعد وفاة سوقراط. كيما لاحض ارسطو ف اللول، مدى تصوير الحوارات لسوقراط ب شكل اصيل هو مسالة فيها نقاش. افلاطون وزينوفون. زينوفون، كان راجل صادق، ولايني ماكانش فيلسوف مدرب. مقدرش يفهم ولا يعبر ب شكل كامل على حجج سوقراط. كان كيعجبو سوقراط ل دكائو، وطنيتو، و شجاعتو ف ساحة المعركة. كيهضر على سوقراط ف ربعة ديال الاعمال: مدكرات سوقراط، لاقتصادي، الندوة، و دفاع سوقراط. كيدكر تا قصة فيها سوقراط ف كتابو "اناباسيس". "لاقتصادي" كيعاود نقاش على ادارة الدار العملية. بحال دفاع افلاطون، "دفاع" زينوفون كيوصف محاكمة سوقراط، ولكن الاعمال كتختالف بزاف، و على حساب و. ك. س. ڭوتري، رواية زينوفون كتصور سوقراط عندو "رضا على النفس و راحة لا تطاق". "الندوة" هو حوار ديال سوقراط مع اتينيين بارزين اخرين خلال نقاش بعد العشا، ولكن مختالف بزاف على "ندوة" افلاطون: ماكاينش تداخل ف ليستة الضيوف. ف "مدكرات سوقراط"، كيدافع على سوقراط من تهم افساد الشباب و معاداة لارباب؛ ب شكل اساسي، هي مجموعة ديال قصص مختالفة تجمعات باش تبني دفاع جديد على سوقراط. تمتيل افلاطون ل سوقراط ماشي ڭود. افلاطون كان تلميد ديال سوقراط و عاش من بعدو خمسين عام. مدى مصداقية افلاطون ف تمتيل صفات سوقراط هي مسالة نقاش؛ الراي لي كيقول بلي مامتلش اراء خرة غير ديال سوقراط ما كيتشاركوش فيه بزاف ديال لعولاما لمعاصرين. سباب هاد الشك هو عدم لاتساق ف شخصية سوقراط لي كيقدمها. تفسير شايع ل هاد عدم لاتساق هو بلي افلاطون حاول ف اللول يمتل سوقراط التاريخي ب دقة، بينما ف اللخر ف كتاباتو كان كيفرح يدخل ريّو الخاص ف كلمات سوقراط. تحت هاد لفهم، كاين فرق بين سوقراط "السوقراطي" ف اعمال افلاطون اللولة و سوقراط "لافلاطوني" ف كتابات افلاطون اللخرة، واخا الحدود بيناتهم كتبان ضبابية. روايات زينوفون و افلاطون كتختالف ف تقديمها ل سوقراط ك شخص. سوقراط ديال زينوفون ممل كتر، اقل فكاهة و اقل سخرية من ديال افلاطون. سوقراط ديال زينوفون مافيهش تا الخصائص الفلسفية ديال سوقراط افلاطون —الجهل، المنهج السوقراطي ولا "الالينخوس"— و كيشوف "انكراتيا" (ضبط النفس) عندو اهمية محورية، و هادشي ماشي هو الحال مع سوقراط افلاطون. ب شكل عام، "logoi Sokratikoi" ماكتعاوناش نعاودو نبنيو سوقراط التاريخي حتى ف الحالات لي رواياتهم كتتداخل، حيت المؤلفين يقدرو يكونو اترو على روايات بعضياتهم. اريستوفانيس و مصادر خرة. كتاب الكوميديا الاتينية، منهم اريستوفانيس، علقو تا هوما على سوقراط. اهم مسرحية كوميدية ديال اريستوفانيس بخصوص سوقراط هي "لغيام"، لي فيها سوقراط شخصية مركزية. ف هاد المسرحية، اريستوفانيس كيقدم كاريكاتور ل سوقراط كيميل للسفسطة، و كيسخر من سوقراط ك ملحد سخيف. سوقراط ف "لغيام " مهتم ب الفلسفة الطبيعية، و هادشي كيتوافق مع تصوير افلاطون ليه ف"فيدون". لي اكيد هو بلي ف سن 45، سوقراط كان ديجا كيجدب اهتمام الاتينيين ك فيلسوف. ما واضحش واش عامال اريستوفانيس مفيد ف اعادة مصاوبة سوقراط التاريخي. مؤلفين قدام اخرين لي كتبو على سوقراط كانو ايسخينيس د سفيتوس، انتيستنيس، اريستيپوس، بريسون، كيبيس، كريطو، اقليدس من ميݣارا، فيدون و ارسطو، كلهم كتبو من بعد وفاة سوقراط. ارسطو ماكانش معاصر ل سوقراط؛ درس تحت افلاطون ف لاكاديمية ديالو ل مدة عشرين عام. ارسطو كيتعامل مع سوقراط بلا تحيز ديال زينوفون و افلاطون، لي كان عندهم رابط عاطفي مع سوقراط، و كيتمعن ف مداهب سوقراط ك فيلسوف. ارسطو كان على دراية ب لقصص لمكتوبة و ماشي لمكتوبة لمختالفة على سوقراط. دورو ف فهم سوقراط محدود حيت ماكتبش بزاف عليه؛ و فاش كيكتب، كيكون مهتم ب شكل اساسي ب الحوارات اللولة ديال افلاطون. كاينين تا شكوك عامة على مصداقيتو ف تاريخ الفلسفة. ولكن، شهادتو حيوية على ود فهم سوقراط. المشكلة السوقراطية. ف عامال اساسي ب عنوان "قيمة سوقراط ك فيلسوف" (1818)، لفيلسوف فريدريش شلايرماخر هاجم روايات زينوفون؛ هجومو تلقى قبول واسع. شلايرماخر نتاقد زينوفون ل تمتيلو السادج ل سوقراط. زينوفون كان عسكري، كيقول شلايرماخر، و داكشي علاش ماكانش ف موضع مزيان باش يشرح لافكار السوقراطية. زيادة على هادشي، زينوفون كان متحيز ف تصويرو ل صاحبو و معلمو لقديم: كان كيعتاقد بلي سوقراط تعامل معاه ب شكل ماشي عادل من عند اتينا، و حاول يتبت وجهة نضرو بدل ما يقدم رواية محايدة. النتيجة، قال شلايرماخر، هي بلي زينوفون صور سوقراط ك فيلسوف ماشي ملهم. ف بداية القرن العشرين، رواية زينوفون ترفضات ب شكل كبير. لفيلسوف كارل جويل، بنى حججو على تفسير ارسطو ل "logos sokratikos"، و قتارح بلي الحوارات السوقراطية ف الغالب خيالية: على حساب جويل، لمؤلفين ديال لحوارات كانو غير كيقلدو بعض الصفات السوقراطية ف لحوار. ف نص القرن عشرين، فلاسفة بحال ؤلوف ڭيڭون و اوجين دوبريل، لي بناو على حجج جويل، قتارحو بلي دراسة سوقراط خاصها تركز على النسخ المختالفة ل شخصيتو و معتقداتو بدل ما تهدف ل معاودة مصاوبة سوقراط تاريخي. من بعد، باحت لفلسفة لقديمة ݣريݣوري ڤلاستوس قتارح بلي لحوارات السوقراطية اللولة د افلاطون كانت متوافقة كتر مع لادلة اللخرة ا سوقراط تاريخي من كتاباتو اللخرة، و هي حجة مبنية على عدم لاتساق ف تصوير افلاطون لمتطور ل سوقراط. ڤلاستوس تجاهل رواية زينوفون تماما الا فاش كتوافق مع ديال افلاطون. مؤخرا، تشارلز هـ. كان عزز الموقف الشكوكي بخصوص المشكلة السوقراطية لي ماعندهاش حل، و قتارح بلي غير "دفاع" افلاطون لي عندو اي اهمية تاريخية. السيرة الداتية. سوقراط تزاد ف 470 ولا 469 ق. م من سوفرونيسكوس و فيناييتي، لي كانو حرايفي د لحجر و قابلة، ب هاد الترتيب، ف الديم الاتيني ديال الوپيكي؛ داكشي علاش، كان مواطن اتيني، حيت تزاد من اتينيين ميسورين نسبيا. عاش قريب من قرايب باه و ورت، كيما كان العرف، جزء من ممتلكات باه، و هادشي ضمن ليه حياة خاوية نسبيا من لمشاكيل لمالية. تعليمو تبع قوانين و عادات اتينا. تعلم لمهارات لاساسية ديال لقراية و لكتابة، و بحال اغلب الاتينيين لمرفحين، خدا دروس اضافية ف مجالات مختالفة بحال الجمباز، الشيعر و لموسيقى. تزوج جوج مرات (ما واضحش شكون اللولة): زواجو من زانتيپي كان فاش سوقراط كان ف خمسيناتو، و زواج اخر كان مع بنت اريستيدس، و هو راجل دولة اتيني. عندو تلاتة د الولاد مع زانتيپي. سوقراط ادى خدمتو لعسكارية خلال لحرب لپيلوپونيسية و تميز ف تلاتة ديال لحملات، على حساب افلاطون. حادتة خرة كتعكس حتيرام سوقراط للقانون هي عتيقال ليون من سالاميس. كيما كيوصف افلاطون ف كتابو "الدفاع"، سوقراط و ربعة اخرين تعيط ليهم ل تولوس و تقال ليهم من عند ممتلين ديال الطغاة التلاتين (لي بداو كيحكمو ف 404 ق. م) يعتاقلو ليون باش يتعدم. سوقراط كان هو لوحيد لي متانع، و ختار يخاطر ب غضب الطغاة و نتيقامهم بدل ما يشارك ف داكشي لي كان كيعتابرو جريمة. سوقراط جدب اهتمام كبير من الجمهور لاتيني و خصوصا الشباب لاتيني. كان شكلو خايب، عندو نيف مسطح و طالع، عينين خارجين و كرش كبيرة؛ صحابو كانو كينكتو على شكلو. سوقراط ماكانش كيديها ف لمتع لمادية، بما فيها شكلو و راحتو الشخصية. كان كيهمل النضافة الشخصية، نادرا ما كيعوم، كيتمشى حافي، و عندو غير كبوط واحد مرقع. كان معتادل ف ماكلتو، شرابو، و ممارستو للجنس، واخا ماكانش كيمارس المتيناع الكامل. واخا سوقراط كان كينجادب للشباب، كيما كان شايع و مقبول ف اليونان القديمة، قاوم شغفو حيت، كيما كيوصف افلاطون، كان مهتم كتر ب تعليم رواحهم. سوقراط ماكانش كيقلب على الجنس من تلامدتو، كيما كان كيوقع غالبا بين الرجال الكبار و الصغار ف اتينا. سياسيا، ماخداش صف ف الصراع بين الديمقراطيين و الاوليڭارشيين ف اتينا؛ نتاقدهم بجوج. شخصية سوقراط كيما بانت ف "الدفاع"، "كريتو"، "فيدون" و"الندوة" كتوافق مع مصادر خرة ل درجة كتعطي تقة ف تصوير افلاطون ل سوقراط ف هاد الاعمال بلي كيمتل سوقراط لحقيقي. سوقراط مات ف اتينا ف 399 ق. م من بعد محاكمة على عدم التقوى ("asebeia") و افساد الشباب. دوز نهارو اللخر ف الحبس وسط صحابو و اتباعو لي عرضو عليه طريق يهرب بيها، ولايني رفض. مات ف الصباح التالي، على حساب الحكم ديالو، من بعدما شرب فالزلاز سام (#تحويل ). على حساب "فيدون"، كلماتو اللخرة كانت: "كريطو، راه كانتسالو فرّوج ل اسكليپيوس. ما تنساش تخلص الدين. " محاكمة سوقراط. ف 399 ق. م، سوقراط تتّاهم رسميا ب افساد عقول شباب اتينا، و بـ "asebeia" (عدم التقوى)، اي عبادة ارباب مزيفة و عدم عبادة ارباب اتينا. ف المحاكمة، سوقراط دافع على راسو بلا فايدة. لقاوه مدنب ب اغلبية لاصوات لي عطاتها هيئة محلفين من مئات المواطنين الاتينيين الدكور، و على حساب العرف، قتارح العقوبة ديالو: بلي خاصو يتعطاه ماكلة و سكنى فابور من الدولة على الخدمات لي قدمها للمدينة، ولا ك بديل، بلي يتغرم مينا وحدة ديال الفضة (على حسابو، هادشي لي كان عندو). المحلفين رفضو لعرض ديالو و امرو ب عقوبة لاعدام. سوقراط تتّاهم ف مناخ سياسي متوتر. ف 404 ق. م، الاتينيين تهزمو من عند السپارطيين ف المعركة البحرية الحاسمة ديال ايڭوسپوتامي، و من بعد، السپارطيين حاصرو اتينا. بدلو الحكومة الديمقراطية ب حكومة جديدة، موالية للاوليڭارشية، تسمات الطغاة التلاتين. بسباب اجراءاتهم لاستبدادية، بعض الاتينيين تنضمو باش يطيحو الطغاة — و فعلا، قدرو يديروها ل مدة قصيرة — حتى وصل طلب مساعدة من الطغاة ل سپارطة و تقلب على حل وسط. ولكن، فاش مشاو السپارطيين مرة خرة، الديمقراطيين ستاغلو الفرصة باش يقتلو الاوليݣارشيين و يسترجعو حكومة اتينا. التهم ضد سوقراط بداها شاعر، ميليتوس، لي طلب عقوبة لاعدام على اساس تهمة "asebeia". لاخرين لي تاهموه كانو انيتوس و ليكون. من بعد شهر ولا شهرين، ف تواخر الربيع ولا بداية الصيف، بدات المحاكمة و غالبا دامت اغلب نهار واحد. كانو جوج مصادر رئيسية للتهم المبنية على الدين. اللول، سوقراط رفض التجسيم ديال الديانة اليونانية التقليدية ب نفي بلي لارباب كيديرو حوايج خايبة بحال البشر. التاني، كان كيبان بلي كيامن بـ "دايمونيون" (#تحويل ) — صوت داخلي لي، كيما قتارحو متهمينو، عندو اصل رباني. "دفاع" افلاطون كيبدا ب سوقراط لي كيجاوب على بزاف د التبرڭيڭات ضدو لي سببات ليستة د لاتهام. اللول، سوقراط كيدافع على راسو ضد الشايعة بلي ملحد فيلسوف طبيعي، كيما تصور ف مسرحية اريستوفانيس "لغيام"؛ ولا سفسطائي. ضد ادعاءات افساد الشباب، سوقراط كيجواب بلي ما عمر فسد شي حد على قصد، حيت افساد شي حد فيه خطر لافساد ب المقابل، و هادشي ماشي منطقي، حيت لفساد ما مرغوبش فيه. ف التهمة التانية، سوقراط كيطلب توضيح. ميليتوس كيرد ب تكرار تهمة بلي سوقراط ملحد. سوقراط كيشير للتناقض بين الالحاد و عبادة ارباب مزيفة. من بعد كيقول بلي هوّ "هدية من الله" للاتينيين، حيت النشاطات ديالو ف اللخر كاتفيد اتينا؛ داكشي علاش، ف ادانتهم ليه ب لاعدام، اتينا براسها غادي تكون اكبر خاسر. من مور هادشي، كيقول بلي واخا حتى شي بنادم ما يقدر يوصل للحكمة، السعي ليها هو احسن حاجة يقدر يديرها لواحد، قاصد بلي لفلوس و لهيبة ماشي غالية كيما كيتعتاقد عادة. سوقراط تعطاتو الفرصة باش يقتارح عقوبات بديلة ل راسو من بعدما لقاوه مدنب. كان يقدر يطلب لادن يهرب من اتينا و يعيش ف لمنفى، ولايني مادارهاش. على حساب زينوفون، سوقراط مادار حتى شي قتيراح، بينما على حساب افلاطون، قتارح بلي وجبات فابور خاصها توفر ليه يوميا عتيرافا ب قيمتو لاتينا اولا، ب جدية كتر، بلي غرامة خاصها تفرض عليه. لمحلفين فضلو عقوبة لاعدام ب شريب كاس ديال فالزلاز سام. ف لموقابيل، سوقراط نبّه لمحلفين و لاتينيين بلي انتقادهم من عند تلامدتو لكتيرين مايمكنش يتفاداه، الا يلا ولاو رجال مزيانين. من بعد تعطال سبباتو لاحتفالات الدينية لاتينية، سوقراط دوز نهارو اللخر ف لحبس. صحابو زاروه و عرضو عليه فرصة يهرب بيها، ولايني رفض. السؤال ديال شنو لي حفز لاتينيين يدينو سوقراط باقية مسالة متيرة للجدل بين لعولاما. كاينين جوج نضريات. اللولة هي بلي سوقراط تدان على اسس دينية؛ التانية، بلي تتّاهم و تدان ل اسباب سياسية. تفسير اخر، احدت، كيجمع بين الجوج نضريات الدينية و السياسية، و كيقول بلي الدين و الدولة ماكانوش منفاصلين ف اتينا لقديمة. لحجة ديال لاضطهاد الديني كيدعمها حقيقة بلي روايات افلاطون و زينوفون على لمحاكمة كاتركز ف الغالب على تهمات ديال عدم التقوى. ف هادوك الروايات، سوقراط كيتصور على بلي مادار حتى شي مجهود باش ينفي حقيقة بلي ماكانش كيامن ب ارباب اتينا. ضد هاد الحجة كاين حقيقة بلي بزاف ديال الشكاك و لفلاسفة لملحدين ف داك لوقت ما تتابعوش. على حساب لحجة ديال لاضطهاد السياسي، سوقراط تستهدف حيت شافوه تهديد للديموقراطية. كان صحيح بلي سوقراط ماكانش كيدافع على الديموقراطية ف عهد حكم الطغاة التلاتين و بلي اغلب تلامدتو كانو ضد الديموقراطيين. نظرية لاضطهاد السياسي كايعارضها وجود عفو تمنح للمواطنين لاتينيين ف 403 ق. م باش يمنعو تصعيد لحرب اهلية من بعد سقوط الطغاة. ولكن، كيما كيبين النص من محاكمة سوقراط و نصوص خرة، لي تاهموه يقدرو يكونو غدّاو لخطاب ديالهم ب احدات قبل 403 ق. م. الفلسفة. المنهج السوقراطي. خاصية اساسية ديال سوقراط افلاطون هي لمنهج السوقراطي، ولا منهج التفنيد ("الينخوس"). كيبرز كتر ف اعمال افلاطون اللولة، بحال "الدفاع"، "كريطو"، "ݣورݣياس"، "الجمهورية (لكتاب اللول)"، و غيرها. "لالينخوس" النمودجي كيمشي ب هاد الشكل. سوقراط كيبدا نقاش على موضوع مع خبير معروف ف لموضوع، غالبا ب صحبة بعض الشباب و الدراري، و ب لحوار كيتبت بلي معتقدات و حجج لخبير متناقضة. سوقراط كيبدا الحوار ب سؤال محاورو على تعريف للموضوع. فاش كيسول اسئلة كتر، اجوبة لمحاور ف اللخر كتناقض التعريف اللول. لخلاصة هي بلي الخبير ماكانش كيعرف التعريف ف لاصل. لمحاور يقدر يجي ب تعريف مختالف. هاد التعريف الجديد، ب دورو، كيجي تحت تمحيص تساؤل سوقراطي. مع كل جولة من السؤال و الجواب، سوقراط و محاورو كيتاملو يقربو للحقيقة. غالبا، كيستامرو يكشفو جهلهم. حيت تعريفات لمحاورين غالبا كتمتل الراي السايد ف شي قضية، النقاش كيحط شك ف الراي لعام. سوقراط كيختابر تا ريّو لخاص من خلال لمنهج السوقراطي. داكشي علاش سوقراط ما كيعلمش مدهب فلسفي تابت. بلاصت من هادشي، كيعتارف ب جهلو و هو كيقلب على لحقيقة مع تلامدتو و محاوريه. لعولاما شككو ف الصحة و الطبيعة المضبوطة ديال لمنهج السوقراطي، ولا فعلا واش كان "منهج" سوقراطي. ف 1982، باحت الفلسفة لقديمة ݣريݣوري ڤلاستوس دّاعى بلي المنهج السوقراطي مايمكنش يتخدم باش يتبت صحة ولا خطا قضية. بلاصت من هادشي، ڤلاستوس قال، بلي كانت طريقة باش يبين بلي معتقدات لمحاور ماشي متاسقة. كانو جوج خطوط فكر رئيسية ب خصوص هاد الراي، على حساب واش متقبل بلي سوقراط كيقلب يتبت خطا ادعاء. على حساب خط الفكر اللول، لمعروف ب النهج لبناوي constructivism، سوقراط فعلا كيقلب يفند ادعاء ب هاد الطريقة، و الطريقة كاتعاون ف لوصول ل تصريحات ايجابية. النهج اللابناوي anticonstructivism كيقول بلي سوقراط باغي غير يتبت عدم لاتساق بين لمقدمات و لخلاصة ديال لحجة اللولة. اولوية التعريف السوقراطية. سوقراط كيبدا نقاشاتو باعطاء الاولوية للبحت على التعريفات. ف اغلب الحالات، سوقراط كيبدا حديتو مع خبير ف موضوع ب التقلاب على تعريف — ب سؤال، متلا، شنو هي لفضيلة، لخير، لعدالة، ولا الزعامة. باش يتبت تعريف، سوقراط كيجمع ف اللول امتلة واضحة ديال شي فضيلة و من بعد كيقلب على شنو لي مشترك بيناتهم. على حساب ڭوتري، سوقراط عاش ف عصر لي فيه السفسطائيين تحدّاو معنى لفضايل، و شككو ف جوهرها؛ سعي سوقراط للتعريف كان محاولة باش يصفي الجو من شكوكيتهم الراديكالية. بعض لعولاما قالو بلي سوقراط ما كيدعمش اولوية التعريف ك مبدا، حيت لقاو حالات ما دارش فيها هكا. شي وحدين قالو بلي هاد لاولوية ديال التعريف جات من افلاطون ماشي من سوقراط. لفيلسوف پيتر ڭيتش، لي كيتقبل بلي سوقراط كيدعم اولوية التعريف، كيلقى التقنية مغلوطة. على حساب ڭيتش، لواحد يقدر يعرف قضية وخا ما يقدرش يعرف لمصطلحات لي لقضية مدكورة بيها. الجهل السوقراطي. سوقراط افلاطون غالبا كيقول بلي واعي ب عدم معرفتو، خصوصا فاش كيناقش مفاهيم اخلاقية بحال اريطي (يعني لخير، الزعامة) حيت ما كيعرفش طبيعة هاد لمفاهيم. متلا، ف محاكمتو، و حياتو على لحكاكة، سوقراط كيقول: "كيبان لي ايڤينوس راجل سعيد، يلا كان بصح عندو هاد لفن ("technē")، و كيقرّي ب خلصة معقولة. معلوم كنت غادي نفخر و نزهو يلا كنت كنعرف ("epistamai") هاد لحوايج، ولكن ما كنعرفهمش ("epistamai")، ا سيادي". ف شي حوارات د افلاطون، سوقراط كيبان بلي كينسب ل راسو شوية د لمعرفة، و يقدر يبان ڭاع متشدد ف ريّو ب النسبة ل شي واحد كيقول بلي جاهل. كاينين تفسيرات مختالفة للتناقض السوقراطي (من غير بلي سوقراط ب بساطة متناقض). واحد التفسير هو بلي سوقراط كيكون اما ساخر ولا متواضع ل اغراض تربوية: كيهدف يخلي محاورو يفكر ل راسو بلاصت ما يوجهو ل جواب ديجا محدد ل اسئلتو الفلسفية. تفسير اخر هو بلي سوقراط عندو تفسيرات مختالفة ل معنى "المعرفة". المعرفة، ب النسبة ليه، تقدر تعني فهم منهجي ل موضوع اخلاقي، لي سوقراط كيرفض ڭاع اي نوع ديال الاتقان فيه؛ ولا تقدر تشير ل ادراك من مستوى هابط، لي سوقراط يقدر يتقبل بلي عندو. كيفما كان حال، كاين اجماع بلي سوقراط كيتقبل بلي العتيراف بعدم المعرفة هو اول خطوة نحو الحكمة. سوقراط معروف بلي تبرا من المعرفة، و هو ادعاء مجسد ف المقولة "كانعرف بلي ماكانعرف والو". هادشي غالبا كينتسب ل سوقراط على اساس تصريح ف "دفاع" افلاطون، واخا نفس الراي كيلقاه الواحد كيتعاود ف كتابات افلاطون اللولة على سوقراط. ولايني ف تصريحات خرة كيشير ولا ڭاع كيقول بلي عندو معرفة. متلا، ف"دفاع" افلاطون سوقراط كيقول: "… ولكن بلي نضلم و نعصي داك لي علا مني، رب ولا باشار، راني "كانعرف" بلي هادا شر و نيڤو هابط… " ("الدفاع"، 29b6–7). ف نقاشو مع كاليكليص، كيقول: "… راني "كانعرف" بلي يلا تافقتي معايا ف هاد لومور لي روحي كاتامن بيها، غادي يكونو هوما لحقيقة براسها… " واش سوقراط كان كيعتاقد بصح بلي ماعندوش معرفة ولا غير كان كيتضاهر ب الايمان ب جهلو باقية مسالة نقاش. تفسير شايع هو بلي كان فعلا كيتضاهر ب التواضع. على حساب نورمان ڭولي، سوقراط كان كيدير هادشي باش يغري محاوريه يهضرو معاه. من جهة خرة، تيرينس ايروين كيقول بلي كلمات سوقراط خاصها تّاخد حرفيا. ݣريݣوري ڤلاصطوص كيقول بلي كاين دليل كافي باش ينفي لادعاءات بجوج. ف وجهة نضرو، كاينين جوج معاني منفصلة لـ"المعرفة" عند سوقراط: المعرفة-C والمعرفة-E (C كتعني "يقين"، و E كتعني "الينخوس"، يعني المنهج السوقراطي). المعرفة-C هي شي حاجة مافيهاش شك بينما المعرفة-E هي المعرفة المستامدة من "الينخوس" سوقراط. داكشي علاش، سوقراط كيقول الحقيقة فاش كيقول بلي كيعرف-C شي حاجة، وهو صادق تا فاش كيقول بلي كيعرف-E، متلا، بلي راه شر لواحد يعصي داك لي علا منو، كيما كيقول ف "الدفاع". ماشي ݣاع العولاما تافقو مع هاد التنائية الدلالية. جيمس هـ. ليشر قال بلي سوقراط دّاعى ف حوارات مختالفة بلي كلمة وحدة مرتابطة ب معنى واحد (اي ف"هيپياس لاكبر"، "مينون"، و"لاخيس"). ليشر كيقول بلي واخا سوقراط دّاعى بلي ماعندوش معرفة على طبيعة لفضائل، كان كيعتاقد بلي ف شي الحالات، الناس يقدرو يعرفو شي فتيراضات اخلاقية. السخرية السوقراطية. كاين فتيراض واسع بلي سوقراط كان ساخر، مبني ف الغالب على تصوير سوقراط من عند افلاطون و ارسطو. سخرية سوقراط دقيقة و مضحكة شوية ل درجة بلي كتخلي القاري غالبا كيتساءل واش سوقراط كيلعب بلعاني ب لكلام. "يوتيفرون" ديال افلاطون عامر ب السخرية السوقراطية. القصة كتبدا فاش سوقراط كيتلاقا مع يوتيفرون، راجل تّاهم باه ب القتيلة. فاش سوقراط سمع ف اللول تفاصيل القصة، علق، "ما كنضنش بلي اي واحد يقدر يدير هادشي [يقاضي باه] ب شكل صحيح، راه ضروري يكون شي حد مشا بعيد ف لحكمة". فاش يوتيفرون تفاخر ب فهمو للالوهية، سوقراط رد بلي "مهم بزاف نولي تلميدك". سوقراط غالبا كيتشاف ساخر فاش كيخدم المديح للاطراء ولا فاش كيهضر مع محاوريه. العولاما مقسومين على السباب علاش سوقراط كيخدم السخرية. على حساب راي تقدم من الفترة الهيلينيستية، السخرية السوقراطية هي طريقة لعوبة باش يجدب نتيباه الجمهور. خط فكر اخر كيقول بلي سوقراط كيخبي رسالتو الفلسفية ب السخرية، و كيخليها مفهومة غير للي يقدرو يفصلو الاجزاء لي ف كلامو لي ساخرة على لي ماشي ساخرة. ݣريݣوري ڤلاصطوص لقى نمط معقد كتر ديال السخرية ف سوقراط. ف وجهة نضر ڤلاصطوص، كلمات سوقراط عندها معنى مزداوج، ساخر و ماشي ساخر. متال واحد هو فاش كينفي بلي عندو معرفة. ڤلاصطوص كيقول بلي سوقراط كيكون ساخر فاش كيقول ما عندوش معرفة (فين "المعرفة" كتعني شكل هابط ديال الادراك)؛ بينما، على حساب معنى اخر لـ "المعرفة"، سوقراط كيكون جاد فاش كيقول ما عندوش معرفة ف المسايل الاخلاقية. هاد الراي ما كيتشاركوش فيه بزاف ديال العولاما الاخرين. اليودايمونية و الفكرية السوقراطية. سوقراط كايعتابر بلي السعي ورا "اليودايمونيا" كيحفز ݣاع الافعال البشرية، نيشان ولا ماشي نيشان. الفضيلة و المعرفة مرتابطين، ف وجهة نضر سوقراط، ب "اليودايمونيا"، ولكن شحال كان كيعتابرهم مرتابطين بزاف باقيا مسالة نقاش. شي وحدين كيقولو بلي سوقراط كان كيعتاقد بلي الفضيلة و "اليودايمونيا" متطابقين. على حساب راي اخر، الفضيلة كاتخدم وسيلة على ود "اليودايمونيا" (اطروحات "التطابق" و "الكفاية"، ب هاد الترتيب). نقطة نقاش خرة هي واش، على حساب سوقراط، الناس كيبغيو داكشي لي هو بصح خير — اولا، ب الاحرى، غير داكشي لي "كيشوفوه" خير. لفكرية لاخلاقية كاتشير للدور البارز لي عطاه سوقراط للمعرفة. كان كيعتاقد بلي ݣاع الفضايل مبنية على المعرفة (داكشي علاش سوقراط كيتوصف بلي لمفكر ديال "لفضيلة"). كان كيعتاقد تا بلي البشر كاتوجههم القوة الادراكية باش يفهمو شنو كيبغيو، و كان كيقلل من دور التحفيز (راي كيتسمى فكر "تحفيزي"). ف "پروطاݣوراس" افلاطون (345c4–e6)، سوقراط كيشير بلي "حتى واحد ما كيغلط على قصد"، و هادشي ولا السمة المميزة للفكر د الفضيلة السوقراطي. ف فلسفة سوقراط الاخلاقية، كتعطى الاولوية للعقل ك وسيلة باش يعيش لواحد حياة مزيانة؛ سوقراط كيقلل من اهمية المعتقدات ولا العواطف اللاعقلانية. حوارات افلاطون لي كيدعم "الدافعية الفكرية" ديال سوقراط — كيما تسمات هاد الاطروحة — هي ف الغالب "ݣورݣياس" (467c–8e، فين سوقراط كيناقش لفعايل ديال طاغية لي ماكايفيدوهش) و "مينون" (77d–8b، فين سوقراط كيشرح ل مينون وجهة نضرو بلي حتى واحد ما كيبغي الحوايج الخايبة، الا يلا ما كانوش كيعرفو شنو هو الخير و الشر ف الاصل). العولاما بقاو حايرين ف وجهة نضر سوقراط بلي "اكراسيا" (التصرف بسباب عواطف لاعقلانية، عكس معرفة ولا معتقدات الواحد) مستحيلة. اغلبهم كيعتاقدو بلي سوقراط ماخلاش بلاصة للرغبات اللاعقلانية، واخا شي وحدين كيقولو بلي سوقراط عتارف ب وجود دوافع لاعقلانية، ولايني نفى بلي كتلعب دور اساسي ف لماخدة د القرار. الدين. اللامتيتالية ديال سوقراط للدين تحدات اراء عصرو و النقد ديالو عاود تشكيل الخطاب الديني للقرون الجاية. ف اليونان القديمة، الدين المنضم كان مجزا، كيتحتافل بيه ف عدد ديال المهرجانات ل ارباب معينة، بحال ديونيسيا المدينة، ولا ف الطقوس د الدار، و ماكانوش نصوص مقدسة. الدين كان كيتخلط مع الحياة اليومية للمواطنين، لي كانو كيديرو واجباتهم الدينية الشخصية ف الغالب ب القرابين ل عدد متنوع د لارباب. واش سوقراط كان راجل دين ممارس ولا 'ملحد مستفز' باقيا نقطة نقاش من العصور القديمة؛ محاكمتو تضمنت تهمات عدم التقوى، و الجدل مازال ما سالاش. سوقراط كيناقش الالوهية و الروح ف الغالب ف "الكيبياديص"، "يوتيفرون"، و"الدفاع". ف "الكيبياديص" سوقراط كيربط الروح البشرية ب الالوهية، و كيستنتج "ادن هاد الجزء منها كيشبه الله، و كل من كيشوف فيها، و كيوصل يعرف كل ما هو رباني، غادي يلقى بيه افضل معرفة د راسو. " نقاشاتو على الدين ديما كتجي تحت عدسة عقلانيتو. سوقراط، ف "يوتيفرون"، كيوصل ل خلاصة كاتبعدو بزاف على الممارسة المعتادة ف العصر ديالو: كيعتابر القرابين للارباب ماعندها فايدة، خصوصا فاش كتكون مدفوعة ب الامل ف الحصول على مكافاة ف المقابل. بلاصت من هادشي، كيدعي للفلسفة و السعي ورا المعرفة تكون الطريقة الرئيسية ديال عبادة لارباب. رفضو للاشكال التقليدية ديال التقوى، و ربطها ب المصلحة الشخصية، كان كيشير بلي الاتينيين خاصهم يقلبو على التجربة الدينية من خلال فحص الدات. سوقراط قال بلي لارباب حوكاما و عادلين ب طبيعتهم، و هو تصور بعيد بزاف على الدين التقليدي ف داك الوقت. ف "يوتيفرون"، كاتبان معضلة يوتيفرون. سوقراط كيسول محاورو على العلاقة بين التقوى و ارادة رب قوي: واش شي حاجة خيرة حيت هي ارادة هاد الاله، ولا واش هي ارادة هاد الاله حيت هي خيرة؟ ب عبارة خرة، واش التقوى كاتبع الخير، ولا الاله؟ مسار الفكر السوقراطي كيتعارض مع اللاهوت اليوناني التقليدي، لي كان كياخد "lex talionis" (مبدا لعين ب لعين) ك امر مسلم به. سوقراط كان كيعتاقد بلي الخير مستاقل على لارباب، و بلي لارباب براسهم خاصهم يكونو اتقيا. سوقراط كياكد ايمانو ب لارباب ف "دفاع" افلاطون، فين كيقول للمحلفين بلي كيعتارف ب لارباب كتر من متهميه. وجود لارباب مسلم به عند د سقراط ديال افلاطون؛ ف تا شي حوار ما كيبحت واش لارباب كاينين ولا لا. ف "الدفاع"، يمكن الدفاع على قضية بلي سوقراط لاادري، مبنية على نقاشو على المجهول الكبير من بعد الموت، و ف "فيدون" (الحوار مع تلامدتو ف نهارو اللخر) سوقراط كيعبر على ايمان واضح ب خلود الروح. كان كيامن تا ب الوحي، العرافة، و شكال خرين د التواصل من لارباب. هاد العلامات ماعطاتوش اي ايمان ايجابي ف المسايل الاخلاقية؛ بلاصت من هادشي، كانت تنبؤات ب احدات مستقبلية ماشي مواتية. ف "مدكرات سوقراط" ديال زينوفون، سوقراط كيبني حجة قريبة من حجة التصميم الدكي الغائية المعاصرة. كيقول بلي حيت كاينين بزاف ديال الخصائص ف الكون لي كاتبين "علامات على التفكير المسبق" (متلا، الجفون)، خاص يكون خالق رباني خلق الكون. من بعد كيستنتج بلي الخالق خاصو يكون عالم ب كلشي و قادر على كلشي و تا بلي خلق الكون على ود تقدم البشرية، حيت البشر ب طبيعتهم عندهم بزاف ديال القدرات لي الحيوانات لخرة ماعندهاش. شي مرات، سوقراط كيهضر على رب واحد، و ف مرّات خرين كيشير لـ "ارباب" ب الجمع. هادشي تفسر بلي اما كان كيعتقد بلي رب اسمى كيامر ارباب خرين، ولا بلي لارباب لمتنوعين كانو اجزاء، ولا تجليات، ل هاد الاله الواحد. العلاقة بين معتقدات سوقراط الدينية و التزامو الصارم ب لعقلانية كانت موضوع نقاش. استاد الفلسفة مارك ماكفيران كيقول بلي سوقراط فسر كل علامة ربانية من خلال العقلانية العلمانية على ود التاكيد. استاد الفلسفة القديمة ا. ا. لونڭ كيقول بلي من المفارقة التاريخية نفتارضو بلي سوقراط كان كيعتقد بلي الجوج مجالات الديني و العقلاني منفاصلين. الدايمونيون السوقراطي. ف بزاف ديال النصوص (بحال "يوتيفرون" افلاطون 3b5؛ "الدفاع" 31c–d؛ "مدكرات سوقراط" ديال زينوفون 1. 1. 2) سوقراط كيقول بلي كيسمع علامة دايمونية—صوت داخلي كيسمعو غالبا فاش كيكون على بونت يدير غلطة. سوقراط عطى وصف قصير ل هاد الدايمونيون ف محاكمتو ("الدفاع" 31c–d): "… السباب ف هادشي هو حاجة سمعتوني كاندكرها بزاف ف بلايص مختالفة — اي، حقيقة بلي كانعيش شي حاجة ربانية و دايمونية، كيما كتب ميليتوس ف اتهامو، على سبيل السخرية. بدات ف طفولتي، ضهور صوت معين. فاشما كيضهر، ديما كيردني على مسار الفعلة لي كنت ناوي نديرها، ولكن ما كيعطينيش نصيحة ايجابية. هادا هو لي عارض ممارستي للسياسة، و كنضن بلي فعلو كان مزيان بزاف. " الابحات لعصرية فسرات هاد "الدايمونيون" السوقراطي ب شكل مختالف كـ مصدر عقلاني ديال لمعرفة، دافع، حلم ولا حتى تجربة خارقة للطبيعة حس بيها سوقراط الزاهد. الحب. بعض النصوص كتقول بلي سوقراط كان عندو علاقات حب مع الكيبياديص و شباب اخرين؛ نصوص خرة كتقول بلي صداقة سوقراط مع الشباب كانت كتهدف غير ل تحسينهم و ماكانتش جنسية. ف"ݣورݣياس"، سوقراط كيقول بلي كان عاشق مزداوج ل الكيبياديص و لفلسفة، و مغازلتو واضحة ف "پروطاݣوراس"، "مينون" (76a–c) و "فيدروس" (227c–d). ولكن، الطبيعة المضبوطة ديال علاقتو مع الكيبياديص ما واضحاش؛ سوقراط كان معروف ب ضبط النفس ديالو، بينما الكيبياديص كيعتارف ف "الندوة" بلي حاول يغوي سوقراط ولايني فشل. النضرية السوقراطية ف الحب كاتّستنتج ف الغالب من "ليسيس"، فين سوقراط كيناقش الحب ف مدرسة مصارعة ب صحبة ليسيس و صحابو. كيبداو حوارهم ب البحت ف حب الوالدين و كيفاش كيبان ب النسبة للحرية و الحدود لي الوالدين كيحطوها ل ولادهم. سوقراط كيستنتج بلي يلا كان ليسيس مافيه فايدة ڭاع، حتى واحد مغادي يبغيه — حتى والديه. واخا اغلب العولاما كيعتاقدو بلي هاد النص كان القصد منو يكون مضحك، تقتارح تا بلي "ليسيس" كيبين بلي سوقراط كان عندو راي اناني ف الحب، لي على حسابو كانبغيو غير الناس لي فيهم فايدة لينا ب شي طريقة. عولاما اخرين ما متافقينش مع هاد الراي، و كيقولو بلي مدهب سوقراط كيخلي بلاصة للحب اللااناني للزوج(ة)؛ وحدين اخرين كاينفيو بلي سوقراط كيلمح ڭاع ل اي دافع اناني. ف "الندوة"، سوقراط كيقول بلي لولاد كيعطيو انطباع غالط ب لخلود ل والديهم، و هاد الفهم الغالط كينتج شكل من الوحدة بيناتهم. العولاما كيشيرو تا بلي عند سوقراط، الحب راه عقلاني. سوقراط، لي كيقول بلي كيعرف غير بلي ما كيعرف والو، كيدير ستيتناء (ف "الندوة" افلاطون)، فين كيقول بلي غادي يقول الحقيقة على الحب، لي تعلمها من 'مرا دكية'. الكلاسيكي ارمون دونڭور قدم حجة بلي سوقراط كان قريب من اسپازيا ف شبابو، و بلي شخصية ديوتيما د مانتينيا، لي سوقراط كينسب ليها فهمو للحب ف "الندوة"، مبنية عليها؛ ولكن، ممكن تا بلي ديوتيما كانت شخصية بصح. لفلسفة السياسية ديال سقراط. الترات. العصور الكلاسيكية القديمة. تاتير سوقراط كان هائل ف الفلسفة من بعد وفاتو. من غير لابيقوريين و البيرونيين، علاين ݣاع التيارات الفلسفية من بعد سوقراط رجعات اصولها ليه: اكاديمية افلاطون، ليسيوم ارسطو، الكلبيين، و الرواقيين. الاهتمام ب سوقراط بقا كيتزاد حتى للقرن التالت. المدارس ختالفو ف الاستجابة ل اسئلة اساسية بحال غاية الحياة ولا طبيعة "اريطي" (الفضيلة)، حيت سوقراط ماعطاهومش جواب، و داكشي علاش، المدارس الفلسفية تفرقات بزاف من بعد ف تفسيرها ل فكرو. كايتڭال بلي سقراط حوّل تركيز الفلسفة من دراسة العالم الطبيعي، كيما كان الحال ب النسبة للفلاسفة ما قبل سوقراط، ل دراسة الشؤون البشرية. الاتباع المباشرين ديال سوقراط كانو تلامدتو، اقليدس د ميڭارا، اريستيپوس، و انتيسطينيس، لي خرجو ب ستنتاجات مختالفة بيناتهم و تبعو مسارات مستاقلة. المداهب الكاملة ديال تلاميد سوقراط صعيب معاودة تشكيلها. انتيسطينيس كان عندو حتقار عميق للسلاعي المادية. على حسابو، الفضيلة هي كولشي لي مهم. ديوجين و الكلبيين كملو ف هاد الخط الفكري. ف الجهة المقابلة، اريستيپوس ايد جميع التروة و عاش حياة د لمرفحين. من بعدما غادر اتينا و رجع ل مدينتو الاصلية قورينا، اسس المدرسة الفلسفية القورينائية لي كانت مبنية على مدهب المتعة، و كاتايد عيش حياة ساهلة مع لمتع د لڭسدة. مدرستو نتاقلات ل حفيدو، لي عندو نفس السمية. كاين حوار ف عامال زينوفون لي فيه اريستيپوس كيقول بلي باغي يعيش بلا ما يبغي يحكم ولا يتحكم فيه من عند اخرين. زيادة على داكشي، اريستيپوس حافض على موقف شكوكي ف نضرية المعرفة، و كيقول بلي نقدرو نكونو متاكدين غير من مشاعرنا الخاصة. هاد الراي كيتوافق مع الفهم السوقراطي للجهل. اقليدس كان معاصر ل سوقراط. من بعد محاكمة و وفاة سوقراط، غادر اتينا للمدينة القريبة ميڭارا، فين اسس مدرسة، سماها الميڭاريين. نضريتو تبنات على واحدية ما قبل سوقراط ديال پارمينيديص. اقليدس كمل فكر سوقراط، و ركز على طبيعة الفضيلة. الرواقيين عتامدو بزاف على سوقراط. طبقو المنهج السوقراطي اداة باش يتفاداو التناقضات. مداهبهم الاخلاقية ركزات على كيفاش لواحد يعيش حياة نحيلة ب الحكمة و الفضيلة. الرواقيين عطاو للفضيلة دور حاسم ف بلوغ السعادة و عطاو الاولوية تا للعلاقة بين الخير و التميز الاخلاقي، و هادشي كلو كان كيعكس الفكر السوقراطي. ف نفس الوقت، التيار الفلسفي ديال الافلاطونية دّاعى بلي سوقراط هو جدو، ف الاخلاق و ف نضريتو للمعرفة. اركيسيلاوس، لي ولا رئيس الاكاديمية جوايه 80 عام من بعد تاسيسها من عند افلاطون، بدل مدهب الاكاديمية بشكل جدري ل داكشي لي معروف دابا بالشكوكية الاكاديمية، لي مركزة على الفلسفة السوقراطية د لجهل. الشكاك الاكاديميين تنافسو مع الرواقيين على شكون هو وريت سوقراط الحقيقي ف ما كايتعلق ب الاخلاق. بينمّا الرواقيين شددو على اخلاق مبنية على المعرفة، اركيسيلاوس عتامد على الجهل السوقراطي. رد الرواقيين على اركيسيلاوس كان بلي الجهل السوقراطي كان جزء من السخرية السوقراطية (ما كانوش كيوافقو على تخدام السخرية)، و هي حجة ولات ف اللخر الرواية السايدة على سوقراط ف العصور القديمة المعطلة. بينمّا ارسطو كان كيعتابر سوقراط فيلسوف مهم، سوقراط ماكانش شخصية مركزية ف الفكر الارسطي. واحد من تلامد ارسطو، اريستوكسينوس الف حتى كتاب كيشرح فضايح سوقراط. الابيقوريين كانو معادين ل سوقراط. هاجموه على الخرافة، و نتاقدو ايمانو بـ"دايمونيون" ديالو و لاحترام ديالو للتنبؤات ديال ديلفي. نتاقدو تا سوقراط على شخصيتو و عيوبو المختالفة، و ركزو ف الغالب على سخريتو، لي كانت كتعتابر ماشي لايقة ل فيلسوف و ماشي محتاشمة ل معلّيم. البيرونيين كانو تا هوما معادين ل سوقراط، و تاهموه بلي كان كيهضر بزاف على الاخلاق، و كيقوم ب تواضع مصطانع، و كيستهزا و كيسخر من الناس. العالم ف لقرون لوسطانية. لفكر السوقراطي لقى طريقو للشرق لاوسط لاسلامي مع فكر ارسطو و الرواقيين. اعمال افلاطون على سوقراط، زيادة على لاداب ليوناني، تترجمات للعربية من عند عولاما مسلمين لوالا بحال لكندي، جابر بن حيان، و لمعتزلة. سوقراط تمجد عند عولاما المسلمين و تعجبو بيه حيت جمع بين اخلاقو و اسلوب حياتو، يمكن بسباب التشابه ف هاد لبلان مع شخصية محمد. لمداهب السوقراطية تعدلات باش توافق لعقيدة لاسلامية: على حساب عولاما مسلمين، سوقراط قدم حجج للتوحيد و ل زوال هاد لعالم و لمكافات ف لحياة لاخرة. تاتيرو ف لعالم الناطق ب لعربية مستامر حتال دابا فلقرون لوسطانية، غير شوية ديال فكر سوقراط لي بقا ف لعالم لمسيحي ب لكامل؛ ولكن، اعمال على سوقراط من عولاما مسيحيين بحال لاكتانتيوس، ايوسابيوس و اوݣسطين تحافض عليها ف لامبراطورية لبيزنطية، فين سوقراط تدرّس تحت عدسة مسيحية. من بعد سقوط القسطنطينية، بزاف ديال النصوص رجعات ل عالم المسيحية الرومانية، فين تترجمات للاتينية. بشكل عام، الفلسفة السوقراطية القديمة، بحال باقي لاداب لكلاسيكي قبل عصر النوضة، تتعامل معاها ب شك ف العالم المسيحي ف اللول. خلال النوضة الطاليانية لمبكرة، تطورو جوج روايات مختالفة على سوقراط. من جهة، لحاراكة لانسانية عاودات حيات الاهتمام ب المؤلفين الكلاسيكيين. ليوناردو بروني ترجم بزاف ديال حوارات افلاطون السوقراطية، بينمّا تلميدو جيانوزو مانيتي الف كتاب منتاشر بزاف، "حياة سوقراط". بجوجهم قدمو نسخة مدنية ل سوقراط، لي على حسابها سوقراط كان انساني و مؤيد للجمهورية. بروني و مانيتي كانو مهتمين ب الدفاع على العلمانية ك طريقة حياة ماشي غالطة؛ تقديم شوفة ل سوقراط متوافقة مع الاخلاق المسيحية عاون قضيتهم. ف داكشي لي دارو، كان خاصهم يراقبو اجزاء من حواراتو، خصوصا لي كانت كتبان بلي كتروج للمتلية الجنسية ولا اي امكانية للپيدوفيليا (مع الكيبياديص)، ولا لي كانت كتقول بلي "دايمون" سوقراط كان رب. من جهة خرة، تصويرة مختالفة ل سوقراط تقدمات من عند لافلاطونيين الجداد الطاليانيين، ب قيادة لفيلسوف و لكاهن مارسيليو فيتشينو. فيتشينو تعجب ب طريقة تدريس سوقراط اللاهرمية و اللارسمية، لي حاول يقلدها. فيتشينو صور تصويرة مقدسة ل سوقراط، و لقى تشابهات مع حياة يسوع المسيح. عند فيتشينو و اتباعو، الجهل السوقراطي كان كيعني عتيرافو بلي ݣاع الحكمة من عند الله (من خلال "دايمون" سوقراط). لفترة لعصرية.